Covid-19-statistieke: Minder as 1% toets positiefArgieffoto (Foto: Elmond Jiyane/GCIS) Net 205 nuwe Covid-19-gevalle is Saterdag in Suid-Afrika aangemeld. Dit verteenwoordig ŉ positiwiteitskoers van net 0,8%, die laagste wat dit nóg was sedert die uitbreking van die derde vlaag in Junie vanjaar. Limpopo het geen nuwe Covid-19-gevalle aangemeld nie. Die totale nuwe gevalle is ook minder as die 358 nuwe gevalle wat Vrydag aangeteken is. Altesaam 13 sterftes is wel aangemeld. Volgens die departement van gesondheid se statistieke is die meeste nuwe gevalle in KwaZulu-Natal (53) en Gauteng (40) aangemeld. Mpumalanga het net ses nuwe gevalle aangemeld. Die meeste aktiewe Covid-19 gevalle is egter steeds in die Wes-Kaap (5 822), KwaZulu-Natal (3 299) en die Vrystaat (3 012). Die meeste sterftes (20 164) is ook tot dusver in die Wes-Kaap aangemeld.